Фейдэ пылъу зэдэлэжьэн папщIэ Iэмалхэр мащIэкъым
КъБР-м и Iэтащхьэ КIуэкIуэ Ю. А. Правительствэм и Унэм щахуэзащ Китайм и
лъэпкъ щIыдагъэ-газ корпорацэм хиубыдэ къэрал компание ин зыбжанэм я унафэщIхэм
ЗэIущIэм щытепсэлъыхьащ технологие лъагэхэр зи лъабжьэ инвестицэ проектхэр Къэбэрдей-Балъкъэрым и щIыналъэм щыгъэзэщIэным хуэунэтIауэ лъэныкъуитIми я фейдэ зыпылъ лэжьыгъэхэр егъэкIуэкIыным пыщIа Iуэхухэм.
КIуэкIуэ Юрий и псалъэм къыщыхигъэщхьэхукIащ Китайм и IэщIагъэлIхэм пщIэшхуэ зэраIэр. Псом хуэмыдэу ди дежкIэ мыхьэнэ хэха иIэщ, жиIащ КъБР-м и Iэтащхьэм, ди хьэщIэхэр къэрал компаниехэм я лIыкIуэу зэрыщытым.
А махуэ дыдэм КъБР-м и Правительствэм и Унэм Iэ щыщIадзащ «Этана» полимер къабзэхэр къыщIэзыгъэкI завод» жэуап зэхэгъэщхьэхукIа зыхь зэгухьэныгъэмрэ Китайм и къэрал корпорацэхэмрэ зэращIылIа контрактым. А документым къызэрыщыгъэлъэгъуамкIэ, илъэсым полиэтилентерефталат тонн мелуан 1,5-рэ къыщIэзыгъэкIыфыну ETANA PET промышленнэ комплексыр ухуэнымрэ лажьэу утIыпщынымрэ, лэжьапIэ IэнатIэщIэу мини 2,5-м щIигъу къызэIухыныным лъэныкъуитIри зэщIыгъуу елэжьынущ. Апхуэдэ лэжьыгъэшхуэм Iэмал къитынущ ди щIыналъэм нэгъуэщI инвесторхэри къешэлIэнымкIэ, федеральнэ, республикэ бюджетхэм я хэхъуэхэр гъэбэгъуэнымкIэ.
ИужькIэ КъБР-м и Правительствэм и УнафэщI Мусуков Алий, Китайм и компание инхэм ящыщ зым и вице-президент Вей Ян сымэ журналистхэр зыщIэупщIахэм жэуапхэр иратащ.
КъБР-м и Iэтащхьэмрэ
Правительствэмрэ я пресс-IуэхущIапIэ.
